
A laktáció sikerességét befolyásoló tényezők a szülés/születés minősége tükrében

Témaválasztásomat arra az égető problémára építettem, ami jelenleg nagy nehézség nem csak Magyarországon, de az egész világon, hogy egyre kevesebb újszülött, csecsemő kap anyatejet, vagy csak néhány hétre korlátozódik a laktáció.Magára a laktációra nem lehet csak táplálási formaként tekinteni, ez egy komplex és sokrétű gondozási forma, ami nem magával a szoptatás folyamatával kezdődik.  Elsődleges célkitűzésem a nők/anyák edukációja, a saját jogaiknak megismertetése, mert egy háborítatlan, biztonságos környezetben történt szülés is nagyon felforgatja a nő/anya lelkiállapotát. Az egész élete megváltozik egy szempillantás alatt, aminek a feldolgozásához idő kellhet és, ha erre rájön egy traumatikus szülésélmény, az mély sebeket tud ejteni, ami nagyban befolyásolja a laktáció sikerességét is. Ezért tartom fontosnak, hogy a szoptatás és a szülés történéseit nem lehet különválasztani, mert egy életre kihat ez a két esemény és generációkon keresztül cipelik magukkal a nők az elszenvedett traumákat. Kutatásom alanyait a szociális médián keresztül kértem fel, tematikus csoportok is részt vettek a felmérésben, de többnyire a téma iránt elkötelezett „átlagos” édesanyák voltak. Nem várt érdeklődés volt a kérdőív felé, így 1000 kitöltésnél leállítottuk a felmérést.A rendkívül nagy érdeklődés miatt egyelőre csak részeredmények születtek, de az ország minden pontján tapasztalható, hogy nagyon kevés felvilágosítást kapnak a szülő nők a kórházban őket megillető jogaikról, illetve nagyon kevés segítséget kapnak az újszülött ellátásához és a szoptatáshoz. Nagyon sok esetben alapvető feltételek sincsenek biztosítva.Vizsgálatunk adatai rámutatnak arra, hogy a laktáció sikerességét nem lehet visszavezetni egy adott okra. Sok tényező befolyásolja ezt a sikert, ilyen például a házastárs, család hozzáállása, az „otthonról hozott” szoptatáshoz való viszonyulás, a várandósság alatti információk mennyisége és minősége, valamint a perinatális események, hatások.Közel 10 éve foglalkozom a szülés-szoptatás körüli témakörrel, saját tapasztalataim és környezetem tudatos megfigyelése által jutottam a kutatásom megkezdéséig, ami az évek során alakult ki egy felépített rendszerré, amiben mára otthonosan mozgok. Ez tette lehetővé, hogy aktívan ki tudtam venni a részem a kutatás minden folyamatában.



